**Kisbér Város Polgármestere**

**ELŐTERJESZTÉS**

Kisbér Város Önkormányzat Képviselő-testülete

**2024. november 25-ei rendkívüli** ülésére

Tárgy: pályázati lehetőség – külterületi utak fejlesztése

**Tisztelt Képviselő-testület!**

Magyarország Közös Agrárpolitikai Stratégiai Tervének keretében a Nemzeti Irányító Hatóság által kerül meghirdetésre a *KAP-RD43-1-24* kódszámú, *Külterületi utak fejlesztése* című pályázati felhívás, mely forrását az Európai Mezőgazdasági Vidékfejlesztési Alap és Magyarország költségvetése társfinanszírozásban biztosítja. A pályázati felhívás rövid összefoglalóját mellékletként találják.

A pályázat célja az életminőség javítása, a lakosságmegtartó képesség erősítése.

Pályázni önkormányzati tulajdonban vagy önkormányzati vagyonkezelésben lévő külterületi, helyrajzi számmal ellátott, már meglévő:

1. szilárd burkolattal nem rendelkező utak, termett talajú helyi közutak:
2. stabilizálására és/vagy alépítményeinek kialakítására
3. stabilizálására és/vagy alépítményeinek és szilárd burkolatának kialakítására
4. szilárd burkolat kialakítására
5. szilárd burkolattal rendelkező helyi közutak:
6. alépítményeinek és szilárd burkolatának felújítására, korszerűsítésére, átépítésére
7. burkolatának megerősítésére, szélesítésére, korszerűsítésére lehet.

Egy önkormányzat egy támogatási kérelmet nyújthat be, de egy kérelemben több megvalósítási helyet, beruházási elemet, tevékenységet is lehet megjelölni.

Pályázni önállóan vagy konzorciumban is lehet.

Az igényelhető támogatás mértéke legfeljebb 150 millió forint, mely vissza nem térítendő támogatásnak minősül a ténylegesen felmerült elszámolható költségek visszatérítésén keresztül. A támogatás maximális mértéke az összes elszámolható költség 95 %-a. Lehetőség van előleg igénylésére, mely a megítélt támogatás legfeljebb 25 %-a.

A Raiffeisen Bank Zrt. igény esetén előfinanszírozási hitelt tudna biztosítani, 10 millió forintig kormányzati engedély nélkül. (A hitel egyéb részletei után még nem érdeklődtünk.)

A rendelkezésre álló forrás 35 milliárd forint, ebből kb. 200 db projektet támogatnak standard kiválasztási rendszer alapján.

A támogatási kérelmek benyújtására négy szakaszban van lehetőség:

2024. dec. 3 – 2024. dec. 16

2025. jan. 14. – 2025. jan. 27.

2025. aug. 26. – 2025. szept. 8.

2025. szept. 9. – 2025. szept. 22.

Nyertes pályázat esetén a megvalósításra a támogatási okirat véglegessé válásától számított 36 hónap áll rendelkezésre. A fenntartási időszak 5 év.

A támogatási kérelem benyújtása előtt felmerült költségeket nem lehet elszámolni a pályázatban, kivéve a 2023. január 1. utáni tervezési díjat, egyéb tanulmányok költségét.

Elvárás, hogy a fejlesztéssel érintett út az első kifizetési kérelem benyújtásakor helyi közútként szerepeljen az ingatlan-nyilvántartásban.

Amennyiben a beruházás értéke azt indokolttá teszi, az állam építési beruházás építtetőjeként eljárhat az önkormányzat helyett.

A pályázat benyújtásához csatolni kell az építészeti-műszaki tervdokumentációt és legkésőbb az első kifizetési kérelemkor csatolni kell a végleges engedélyt.

2017-ben az önkormányzat egyszer már részt vett egy szintén külterületi utak fejlesztését célzó pályázatban, abban a Hánta, Csárdai út (Dohány utca folytatása, összekötés Ácsteszér irányába), a Kis-szőlő hegyre vezető út és a Véncser dűlő külterületi szakasza szerepelt. A Csárdai út költségbecslése bruttó 51 millió forint volt, a Kis-szőlő hegyi úté bruttó 30 millió forint, a Véncserdűlő folytatása 42 millió forint.

Tehát fenti külterületi utak tekintetében vannak terveink, de azok engedélye lejárt, újra kell engedélyeztetni.

Útépítő szakemberek tájékoztatása szerint a murvával való útjavítás is engedélyköteles tevékenységnek számít.

Kérem Tisztelt Képviselő-testületet, hogy a pályázati lehetőséget szíveskedjen megvitatni és döntést hozni.

Kisbér, 2024. november 22.

 Sinkovicz Zoltán s.k. Pápai Mónika s.k.

 polgármester referens

**Határozati javaslat:**

Kisbér Város Önkormányzat Képviselő-testülete

*„A” változat:*

nem kíván részt venni a *KAP-RD43-1-24* kódszámú, *Külterületi utak fejlesztése* című pályázatban tekintettel arra, hogy a beruházás költségét nem tudja előfinanszírozni.

**Határidő:** azonnal

**Felelős:** Sinkovicz Zoltán polgármester

*„B” változat:*

részt kíván venni a *KAP-RD43-1-24* kódszámú, *Külterületi utak fejlesztése* című pályázatban a ……………………………… önkormányzati úttal.

felhatalmazza a város polgármesterét a benyújtáshoz szükséges tervek elkészíttetésére és a pályázat benyújtására.

**Határidő:** azonnal

**Felelős:** Sinkovicz Zoltán polgármester